Onverwerkte heroïen in Kaapstad gevindSakkies onverwerkte heroïen wat by N2 Gateway-behuisingsontwikkeling gevind is (Foto: Kaapstadse metropolisie) Kaapstad se metropolisiebeamptes het beslag gelê op onverwerkte heroïen met ŉ straatwaarde van ongeveer R700 000. Ruth Solomons, woordvoerder van die metropolisie in Kaapstad, het gesê beamptes het Woensdagaand reageer op inligting dat dwelms in ŉ huis by die N2 Gateway-behuisingsontwikkeling gehou word. “Hulle het drie mans by die huis aangetref wat besig was om die heroïen te verpak. Beamptes het beslag gelê op 16 pakkies onverwerkte heroïen met ŉ geraamde straatwaarde van R700 000 en net meer as R2 500 kontant.” Drie persone, onderskeidelik 27, 36 en 39 jaar oud, is in hegtenis geneem. Hulle word by Delft-polisiestasie aangehou tot hulle in die hof moet verskyn.